ब्रिटिस आर्मीसँग पहिलो मैत्रीपूर्ण खेल गोलरहित बराबरीमा
बेलायत भ्रमणमा रहेको नेपाली राष्ट्रिय फुटबल टोलीले ब्रिटिस आर्मीसँग पहिलो मैत्रीपूर्ण खेल खेलेको छ । ब्रिटिस आर्मीसँग पहिलो मैत्रीपूर्ण खेल गोलरहित बराबरीमा सकियो ।
लन्डन — बेलायत भ्रमणमा रहेको नेपाली राष्ट्रिय फुटबल टोलीले ब्रिटिस आर्मीसँग पहिलो मैत्रीपूर्ण खेल खेलेको छ । ब्रिटिस आर्मीसँग पहिलो मैत्रीपूर्ण खेल गोलरहित बराबरीमा सकियो ।आर्मी हेडक्वार्टरमा शुक्रबार राति भएको प्रतिस्पर्धात्मक खेलमा दुवै टोलीले गोलका लागि प्रयत्न गरे पनि उपलब्धि हासिल गर्न सकेनन् ।टिम म्यानेजर उत्तमराज भण्डारीले नेपाली खेलाडी एयरपोर्ट ओर्लनेबित्तिकै आराम नगरी खेल्दा पनि उत्कृष्ट प्रदर्शन गरेको जनाए । 'बेलायती र नेपाली खेलाडीको तुलना हुँदैन । तर, हामी फिजिकल्लीभन्दा पनि मोरल्ली स्ट्रंग छौं । नेपाली खेलाडीलाई त्यहीअनुसार प्रोत्साहन गरिरहेका छौं', उनले कान्तिपुरसँग भने ।भण्डारीले नेपाली खेलाडी आज आराम गर्ने र आइतबार प्राक्टिसमा व्यस्त रहने जनाए ।नेपालले दोस्रो मैत्रीपूर्ण खेल ६ मे सोमबार इङ्ल्यान्ड ‘सी’ टोलीसँग खेल्नेछ । अल्डरसट टाउन फुटबल क्लबको आयोजनामा क्लबको आफ्नै इबीबी स्टेडियममा हुने उक्त मैत्रीपूर्ण खेलमा भाग लिन खेलाडी, प्राविधिक र एन्फा पदाधिकारीसमेत गरी ३० जनाको टोली अहिले बेलायतमा छ ।खेल सफल बनाउन लन्डनस्थित नेपाली दूतावाससहित यहाँको नेपाली समुदाय जुटेको छ । अहिलेसम्म ५ हजार हाराहारी टिकट बिक्री भइसकेको छ भने प्रायोजकहरुले पनि उल्लेख्य सहयोग गरेका छन् । नेपालले सन् २०२६ को फिफा विश्वकप र एएफसी एसिया कपको संयुक्त छनोटअन्तर्गत दोस्रो चरणका बाँकी खेलको तयारीका लागि मैत्रीपूर्ण फुटबल खेल खेल्न बेलायत आएको हो ।विश्वकप छनोटअन्तर्गत नेपालले जेठ २४ गते दशरथ रंगशालामा संयुक्त अरब इमिरेट्ससँग प्रतिस्पर्धा गर्दैछ ।